આવા માહોલમાં કેન્‍દ્ર સરકાર નિર્મિત કાનૂન આયોગ દ્વારા એક મહત્ત્વની વાત છેડાઈ છે. વર્તમાન વડાપ્રધાન નરેન્‍દ્ર મોદી દ્વારા ‘એક રાષ્ટ્ર, એક ચૂંટણી’ની દરખાસ્ત મૂકવામાં આવી હતી તેને પગલે કાનૂન આયોગ દ્વારા એક અહેવાલ તૈયાર કરવામાં આવ્યો છે. આ પ્રસ્તાવ અન્ય દરેક જોગવાઈની જેમ બેધારી તલવાર બની રહે એમ છે. હાલ લોકસભાની અને વિધાનસભાની ચૂંટણીઓ અલગ અલગ સમયે યોજાય છે. તેને પરિણામે નેતાઓએ સતત પ્રચારરત રહેવું પડે છે. આમ થવાને બદલે બન્ને સભાની ચૂંટણીઓ એક સાથે યોજાય તો પાંચ વર્ષ સુધી સતત કાર્યરત રહી શકાય અને અનેક કાર્યો પર ધ્યાન કેન્‍દ્રિત કરી શકાય એવી પ્રથમદર્શી અને વાજબી છાપ ઊપસે છે. આ જોગવાઈની વિપરીતતાનો વિચાર કરીએ તો એક વાર ચૂંટાઈ ગયા પછી પાંચ વર્ષ સુધી શાસકો માટે કોઈ ઉત્તરદાયિત્ત્વ ભાગ્યે જ રહે અને તેઓ આપખુદ બની જાય એ શક્યતા પૂરેપૂરી છે. આ સિવાય પણ બીજી અનેક ટેકનિકલ બાબતો હોઈ શકે છે. કાનૂન આયોગે ઊતાવળ કરીને આ બાબતની તરફેણમાં અહેવાલ સુપ્રત કરી દેવાને બદલે તેની સાથે સંકળાયેલા સહુ કોઈનાં તેમજ બંધારણનાં નિષ્ણાતોનાં સૂચનો માટે રાહ જોવાનું વધુ મુનાસિબ માન્યું છે.